खेल मंत्री बोले- जांच पूरी होने का इंतजार करें; दिल्ली पुलिस ने कहा- कब पूरी होगी, यह कहना मुश्किल
रेसलिंग फेडरेशन ऑफ इंडिया (WFI) के पूर्व अध्यक्ष बृजभूषण शरण सिंह पर लगे महिला पहलवानों के साथ यौन शोषण के मामले में एक नया विवाद खड़ा हो गया है। आरोप लगाने वाली जिस लड़की को नाबालिग बताया गया था, उसे अब बालिग बताया जा रहा है। Wrestling Federation of India (WFI) Ex Chairman Brij Bhushan Sharan Sexual Harassment Case
रेसलर्स और WFI पूर्व अध्यक्ष बृजभूषण शरण सिंह विवाद में खेल मंत्री अनुराग ठाकुर ने कहा है- पहलवानों को दिल्ली पुलिस की जांच का इंतजार करना चाहिए और तब तक वे ऐसा कदम ना उठाएं, जिससे खेल और खिलाड़ी प्रभावित हों। इधर, दिल्ली पुलिस ने कहा- हमारी जांच कब तक चलेगी, कब पूरी होगी, यह अभी कहना मुश्किल है।
बुधवार सुबह न्यूज एजेंसी ANI ने सूत्रों के हवाले से दावा किया था कि दिल्ली पुलिस के पास बृजभूषण की गिरफ्तारी लायक सबूत नहीं है। इस पर दिल्ली पुलिस ने ट्वीट करके इसका खंडन किया और कहा- जांच जारी है। बाद में दिल्ली पुलिस ने अपना ट्वीट डिलीट कर दिया।
पहले जानिए ANI ने क्या दावा किया: न्यूज एजेंसी ANI ने सूत्रों के हवाले से बताया कि रेसलर्स ने बृजभूषण के खिलाफ जो आरोप लगाए हैं, उन्हें साबित करने के लिए दिल्ली पुलिस को अभी सबूत नहीं मिले हैं। पुलिस का मानना है कि बृजभूषण ना तो गवाहों को प्रभावित कर रहे हैं और ना ही सबूतों को मिटा रहे हैं। हम अगले 15 दिन में कोर्ट में रिपोर्ट पेश करेंगे।
दिल्ली पुलिस का ट्वीट: कुछ मीडिया चैनल महिला पहलवानों द्वारा दर्ज मुकदमे में पुलिस द्वारा फाइनल रिपोर्ट दाखिल करने की खबर प्रसारित कर रहे हैं। यह खबर पूरी तरह गलत है। केस की जांच जारी है। बाद में ये ट्वीट डिलीट कर दिया गया।
POCSO केस में डेवलपमेंट: सूत्रों के मुताबिक, बृजभूषण पर पॉक्सो एक्ट का केस दर्ज करवाने वाली पहलवान बालिग निकली है। यह पहलवान रोहतक की रहने वाली है। उसके स्कूल से मिले बर्थ सर्टिफिकेट के आधार पर उसके बालिग होने की पुष्टि हुई है। इसकी जांच के लिए दिल्ली पुलिस की टीम रोहतक आई थी। हालांकि पीड़ित के पिता ने उसके बालिग होने के दावे को खारिज किया है।
पहलवान के चाचा ने मीडिया में प्रूफ दिए, कहा- भतीजी नाबालिग नहीं
रोहतक में नाबालिग पहलवान के चाचा बुधवार को मीडिया के सामने आए। उन्होंने कहा कि बृजभूषण पर केस दर्ज करवाने वाली पहलवान भतीजी नाबालिग नहीं है। उन्होंने लड़की के जन्म से जुड़े प्रूफ भी दिखाए। चाचा ने कहा कि सरकारी नौकरी का लालच देकर उनकी भतीजी से इस तरह के आरोप लगवाए गए हैं।
लड़की के पिता का कहना है कि वह लड़की का चाचा नहीं बल्कि ताऊ है। वह बड़ी बेटी के दस्तावेज दिखा रहा है। जिसकी पहले मौत हो चुकी है। इसके बाद दिल्ली पुलिस ने भी रोहतक आकर जांच की, जिसके बाद पहलवान के बालिग होने का दावा किया जा रहा है।
पिता बोले- बड़ी बेटी की डेथ हुई, उसी के नाम पर छोटी का नाम रखा
नाबालिग लड़की के पिता ने कहा- 16 साल की उम्र में बेटी का रांची में शिविर के दौरान बृजभूषण ने शोषण किया था। मेरी 2 बेटियां और 1 बेटा था। बड़ी बेटी की 2 साल की उम्र में मौत हो गई। दूसरी बेटी का नाम बड़ी बेटी के नाम पर ही रखा। वह अब भी नाबालिग है और रेसलिंग करती है। हालांकि उसका डेथ सर्टिफिकेट कहां है, इसके बारे में पिता स्पष्ट जवाब नहीं दे पा रहे हैं।
आगे क्या: बृजभूषण पर दर्ज पॉक्सो एक्ट हट सकता है
अगर पुलिस जांच में यह बात सही निकली कि आरोप लगाने वाली पहलवान बालिग है तो बृजभूषण पर दर्ज केस से पॉक्सो एक्ट हट जाएगा। ऐसे में उनके खिलाफ सिर्फ IPC की धारा 354 का केस रह जाएगा, जिसमें तुरंत गिरफ्तारी की जरूरत नहीं है।
बृजभूषण ने कहा- आरोप साबित हुए तो फांसी लगा लूंगा
बृजभूषण शरण सिंह ने कहा कि आगे-आगे देखिए होता क्या है। जांच तो करने दीजिए। अब तो हमारे हाथ में खेल है नहीं, दिल्ली पुलिस के हाथ में है। उन्हीं (पहलवानों) के निवेदन पर FIR हुई है। अब हम उनकी क्या मदद कर सकते हैं। गंगा जी में मेडल डालने गए थे। गंगा जी के बजाय टिकैत को दे दिए। मेरा कार्यकाल पूरा हो चुका है। गिरफ्तारी के सवाल पर कहा कि अगर मैं गलत पाया गया तो गिरफ्तारी हो जाएगी।
इतना ही नहीं, बृजभूषण सिंह ने फिर दोहराया कि अगर मेरे खिलाफ एक भी आरोप साबित होता है, तो मैं खुद को फांसी लगा लूंगा।
दिल्ली पुलिस को समन
DCW चीफ स्वाति मालीवाल ने दिल्ली DCP को समन जारी किया है। उन्होंने इस बात पर नाराजगी जताई है कि बृजभूषण पर यौन उत्पीड़न का आरोप लगाने वाली नाबालिग पहलवान की पहचान उजागर हो गई है।
गोल पोस्ट बदल रहे पहलवान
अनुराग ठाकुर ने कहा कि पहलवानों को दिल्ली पुलिस की जांच का इंतजार करना चाहिए। बेहतर होगा कि जब तक जांच पूरी ना हो तब तक वो कोई ऐसा कदम ना उठाएं जिससे खेल और खिलाड़ी प्रभावित हों। उन्होंने कहा कि जो-जो कहा हर गोल पोस्ट, अगली बार अगला गोल पोस्ट होता चला गया। जांच नियम के अनुसार ही होगी और खिलाड़ियों को इस पर भरोसा करना चाहिए।
UWW ने WFI को निलंबित करने की चेतावनी दी
यूनाइटेड वर्ल्ड रेसलिंग (UWW) ने जंतर-मंतर पर विरोध प्रदर्शन के दौरान भारत के शीर्ष पहलवानों को हिरासत में लिए जाने की निंदा की है और WFI को निलंबित करने की धमकी दी। यूनाइटेड वर्ल्ड रेसलिंग ने कहा कि वह भारतीय कुश्ती महासंघ के निवर्तमान अध्यक्ष बृजभूषण शरण सिंह के खिलाफ कथित तौर पर कई महिलाओं का यौन उत्पीड़न करने वाले पहलवानों के विरोध प्रदर्शन पर नजर रखे हुए है।
UWW ने कहा कि यूनाइटेड वर्ल्ड रेसलिंग पहलवानों के हिरासत की कड़ी निंदा करता है। यह अब तक की जांच के परिणामों की कमी पर अपनी निराशा व्यक्त करता है। UWW संबंधित अधिकारियों से आरोपों की गहन और निष्पक्ष जांच करने का आग्रह करता है।
WFI पर लग सकता है प्रतिबंध
खेल मंत्रालय ने भारतीय ओलिंपिक संघ (IOA) को भारतीय कुश्ती महासंघ (WFI) की कार्यकारी समिति के गठन के 45 दिनों के भीतर चुनाव कराने के लिए एक समिति बनाने के लिए कहा था। 27 अप्रैल को WFI के दिन-प्रतिदिन के मामलों को चलाने और चुनाव कराने के लिए दो सदस्यीय तदर्थ समिति का गठन किया गया था।
चुनाव हुए 33 दिन हो चुके हैं। UWW ने कहा कि अगर वह समय पर आम सभा आयोजित करने में विफल रहती है तो वह राष्ट्रीय महासंघ पर प्रतिबंध लगा देगी। UWW राष्ट्रीय महासंघ की तदर्थ समिति से अगली आम सभा के बारे में और जानकारी का अनुरोध करेगा।
इस चुनावी सभा को आयोजित करने के लिए शुरू में निर्धारित 45 दिनों की समय सीमा का सम्मान किया जाएगा। "ऐसा करने में विफल रहने पर WFI को निलंबित करना पड़ सकता है, जिससे एथलीट्स को एक तटस्थ ध्वज के तहत प्रतिस्पर्धा करने के लिए मजबूर होना पड़ेगा।"
मेडल गंगा में ना बहाने के बाद खामोश हुए पहलवान
बृजभूषण शरण सिंह के खिलाफ आंदोलन कर रहे रेसलर्स गंगा में मेडल ना बहाने के फैसले के बाद पूरी तरह खामोश हैं। खाप और किसान यूनियन के आग्रह पर देर रात हरिद्वार में मेडल बहाने गए रेसलर्स साक्षी मलिक, विनेश फोगाट और बजरंग पूनिया वापस लौट चुके हैं। इसके बाद सार्वजनिक तौर पर अभी किसी भी पहलवान का कोई बयान सामने नहीं आया है।
किसान नेता नरेश टिकैत ने 5 दिन का अल्टीमेटम देकर पहलवानों को मेडल ना बहाने के लिए मनाया था। साथ ही इसके बाद बड़े आंदोलन की चेतावनी भी दी थी।
पढ़िए.. इस मामले में अब तक क्या-क्या हुआ?
पहलवानों के समर्थन में पश्चिम बंगाल की CM ममता बनर्जी ने कोलकाता में रैली निकाली 
पहलवानों के समर्थन में पश्चिम बंगाल की मुख्यमंत्री ममता बनर्जी ने बुधवार को कोलकाता के हाजरा मोड़ से रवींद्र सदन तक रैली निकाली। ममता ने कहा हमारी एक टीम पहलवानों से मुलाकात करने जाएगी और उन्हें समर्थन देगी। हम आपके साथ हैं इसलिए आज हमने यह रैली निकाली है। कल भी इसे जारी रखा जाएगा। पहलवान हमारे देश के गौरव हैं। आपकी लड़ाई में हम आपके साथ हैं।
यह खबर भी पढ़ें:
"मेडल गंगा में बहाने से मुझे फांसी नहीं होगी":बृजभूषण बोले- सबूत है तो कोर्ट को दो, आरोप साबित हुए तो खुद फांसी पर लटक जाऊंगा
WFI के पूर्व अध्यक्ष और बीजेपी सांसद बृजभूषण शरण सिंह बुधवार को बाराबंकी पहुंचे। यहां बृजभूषण ने कहा, "अगर एक भी आरोप मेरे ऊपर साबित हो जाएगा, तो मैं खुद फांसी पर लटक जाऊंगा। आज भी मैं उसी बात पर कायम हूं। 4 महीने हो गए वो मेरी फांसी चाहते हैं, लेकिन सरकार मुझे फांसी नहीं दे रही है।" पढ़ें पूरी खबर...